ישראל קרישטל

ישראל יצחק קרישְׂטל (כ"ג באלול תרס"ג, 15 בספטמבר 1903 - כ' באלול תשע"ז, 11 באוגוסט 2017) היה ניצול שואה ויצרן ממתקים, אשר הוכר כניצול השואה המבוגר ביותר אי פעם. בשנת 2016, בהגיעו לגיל 112, הוכרז על ידי ספר השיאים של גינס כגבר המבוגר ביותר החי בעולם. קרישטל הוא הישראלי והיהודי שהגיע לגיל המופלג ביותר, שתאריך לידתו ידוע בוודאות. נכון לשנת 2024, הוא במקום ה-11 ברשימת הגברים המבוגרים ביותר שתועדו אי פעם בעולם. קרישטל נולד למשפחה יהודית דתית בז'רנוב שבפולין, אז חלק מהאימפריה הרוסית. בגיל שלוש החל ללמוד ב"חדר", וקיבל חינוך יהודי דתי. בגיל 10 התייתם מאמו. עם פרוץ מלחמת העולם הראשונה נלקח אביו בשבי הרוסי, וקרישטל לא ראה אותו במשך ארבע שנים. הוא ואחיו פוצלו בין דודיהם, והוא עצמו עבר לגור עם דודתו בגיל 12. בתום המלחמה שב האב לביתו, אך נפטר זמן קצר לאחר מכן, בפורים 1919, כאשר קרישטל היה בן 15 וחצי. בשנת 1920 עבר ללודז', והחל לעבוד במפעל הממתקים המשפחתי, שבו הפך למומחה בייצור ממתקים. נישא בשנת 1928 ונולדו לו שני ילדים. לאחר כיבוש פולין בידי גרמניה הנאצית במלחמת העולם השנייה המשיך בייצור ממתקים, גם כשהייה בגטו לודז', חלק מהזמן בסתר וחלק מהזמן בעידודו של מרדכי חיים רומקובסקי, ראש היודנראט בגטו. שני ילדיו נפטרו בגטו. עם חיסול הגטו באוגוסט 1944 נשלחו הוא ואשתו למחנה ההשמדה אושוויץ. אשתו נספתה במחנה והוא נשלח לעבודת כפייה, אך שרד. עם שחרור המחנה בידי הצבא האדום נלקח לבית חולים וחזר לייצר ממתקים לחיילי הצבא. הוא חזר ללודז' ושיקם את חנות הממתקים שלו. ישראל נישא בשנית ב-1947 ונולד לו בן. בשנת 1950 עלה לישראל עם משפחתו, התיישב בחיפה, ונולדה לו בת. תחילה עבד במפעל ממתקים מקומי ובהמשך הפך לעצמאי, ייצר ממתקים בביתו ומכר אותם בקיוסק. בשנת 1952 פתח מפעל לממתקים, "שר את קרישטל", שפעל עד 1970. עם סגירת המפעל חזר לייצר ממתקים בביתו עד לפרישתו לגמלאות. בפברואר 2014, בהיותו בן 110, קרישטל היה ניצול השואה המבוגר ביותר בשעתו ואחד הגברים מאריכי-החיים ביותר בעולם. בינואר 2016, לאחר פטירתו של יאסוטרו קואידה (אנ') מיפן, הפך קרישטל לגבר המבוגר בעולם. במרץ 2016 הוכר רשמית על ידי ספר השיאים של גינס כגבר המבוגר בעולם, על פי מסמכים שנמצאו בפולין ושאישרו את גילו. קרישטל התגאה בהיותו מניח התפילין הוותיק ביותר החי בדורו. קרישטל נפטר ב-11 באוגוסט 2017, בגיל 113 ו-330 ימים. זכריה בראשי מדיה וקבצים בנושא ישראל קרישטל בוויקישיתוף עופר אדרת, מוכר הממתקים החיפאי לא עוצר גם בגיל 109, באתר הארץ, 2 באוקטובר 2012 עופר אדרת, יצרן ממתקים מחיפה, בן 110, ירש את התואר ניצול השואה המבוגר בעולם, באתר הארץ, 25 בפברואר 2014 מיכל מרגלית, ניצול השואה המבוגר בעולם: "הסוד למעלה", באתר ynet, 24 באפריל 2014 אהרל'ה ויסברג, זיכרון בן 110: הניצול המבוגר ביותר בישראל, באתר ישראל היום, 27 באפריל 2014 עופר אדרת, בעקבות בדיקת "הארץ": ישראלי הוכר כגבר המבוגר בעולם, באתר הארץ, 10 במרץ 2016 ישראל קרישטל, ניצול שואה בן 112 מחיפה, הוא הגבר המבוגר בעולם, באתר וואלה, 11 במרץ 2016 אחיה ראב"ד, ניצול אושוויץ הוא הקשיש בעולם: "אחרי מה שהוא עבר בחיים מגיעה לו קצת נחת", באתר ynet, 11 במרץ 2016 אחיה ראב"ד, נכנס לספר השיאים של גינס: ישראלי בן 112, באתר ynet, 11 במרץ 2016 עופר אדרת, מאחורי הקלעים של השיא: כך הוכתר ישראל קרישטל כ"גבר המבוגר בעולם", באתר הארץ, 11 במרץ 2016 אהרל'ה ויסברג‏, גם בגיל 112, היהודי שניצח את היטלר עם ממתקים חוגג את החיים כל יום מחדש, באתר וואלה, 17 במרץ 2016 סקירה לגבי כרטיסי רישום המגורים של ישראל קרישטל בלודג' באתר JRI-POLAND לירון נגלר-כהן, באיחור של מאה: האדם המבוגר בעולם, ניצול שואה, חגג בר מצווה, באתר ynet, 30 בספטמבר 2016 עופר אדרת, הארכיון חשף: הצילום הישן ביותר של הגבר המבוגר ביותר בעולם, באתר הארץ, 27 בפברואר 2017 עופר אדרת, הגבר המבוגר בעולם, ישראל קרישטל מחיפה, מת בגיל 114, באתר הארץ, 11 באוגוסט 2017 אחיה ראב"ד, מת ישראל קרישטל, הגבר המבוגר בעולם, באתר ynet, 11 באוגוסט 2017 ישראל קרישטל, באתר "Find a Grave" (באנגלית) "World's oldest man, Auschwitz survivor Yisrael Kristal dies". BBC News (באנגלית בריטית). 2017-08-11. נבדק ב-2022-01-07.